༄༅། །རྗེ་བཙུན་རིག་བྱེད་མའི་རྗེས་གནང་ཐུན་མོང་དང་ཐུན་མོང་མ་ཡིན་པའི་རྣམ་གཞག་ཚར་ཆེན་ཡབ་སྲས་ཀྱི་ཕྱག་བཞེས་ཟབ་དོན་འཁྲུལ་མེད་བཞུགས་སོ།། སྭསྟི།
འདིའི་རྗེས་སུ་གནང་བ་ལ། སྦྱོར་བ། དངོས་གཞི། རྗེས་གསུམ་ལས། དང་པོ་ནི། གནས་ཁང་ཕྱགས་དར་སྐྱང་ནུར་ལ་སོགས་པ་བྱས་ཏེ། རྟེན་འགྲམ་པ་དང་། ཆུ་བཞི་སྔོན་དུ་འགྲོ་བའི་མཆོད་པ་དང་ཟླུམ་གཏོར་དམར་པོ་བཤམས་ལ། ཙན་ཕྱེ་དམར་པོས་བྱུག་པའི་མཎྜལ་འབྲས་ཚོམ་དམར་པོ་གཅིག་བཀོད། རྡོར་དྲིལ་ནང་མཆོད་འཐོར་ནས་རྣམས་བཤམ་མོ། །གཉིས་པ་ནི། གནས་ཡོ་བྱིན་རླབས་ཀྱཻ་རྡོར་ལྟར་བྱས་ལ།
བདག་དང་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ༞ དམ་པའི་ཆོས་རྣམས༞ འཕགས་པའི་དགེ་འདུན་རྣམས་ལ༞
ཞེས་ཚར་བདུན་ལ་སོགས་པ་བརྗོད།
བདག་གིས་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་རྗེ་བཙུན་མ་ཀུ་རུ་ཀུལླེའི་བསྒོམ་བཟླས་ཀྱི་རིམ་པ་ཉམས་སུ་བླང་བར་བགྱིའོ། །
ཞེས་ལན་གསུམ་གྱིས་སེམས་བསྐྱེད།
རང་ཉིད་སྐད་ཅིག་གིས་ཀུ་རུ་ཀུལླེ་ཞལ་གཅིག་ཕྱག་གཉིས་པར་གསལ་བའི་སྙིང་ཁར་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧྲཱི་དམར་པོ་ལས་འོད་ཟེར་འཕྲོས་པས་ལྷོ་ཕྱོགས་ཀྱི་རི་ཀུ་རུ་ཀུལླེའི་གནས་དང་ཕྱོགས་བཅུའི་ཞིང་ནས་རྗེ་བཙུན་བཅོམ་ལྡན་འདས་མ་ཀུ་རུ་ཀུལླེ་བླ་མ་འོད་དཔག་མེད་ཀྱིས་གཙུག་ན་བརྒྱན་པ་ལ། སངས་རྒྱས་དང་བྱང་ཆུབ་སེམས་དཔའ་པདྨ་མཁའ་འགྲོའི་ཚོགས་ཀྱིས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཱཿ
ཞེས་རྡོ་རྗེ་བསྡུ་བའི་ཕྱག་རྒྱས་སྤྱན་དྲངས་ལ། ཐར་མོ་སྦྱར་ནས།
ན་མོ་གུ་རུ་བྷྱཿ ན་མ་ཤྲཱི་ཀུ་རུ་ཀུལླེ་མཎྜལ་བྷྱཿ
ཞེས་པས་ཕྱག་བྱ།
གུ་རུ་ཤྲཱི་ཀུ་རུ་ཀུལླེ་མཎྜལ་ས་པཱ་རི་ཝ་ར་ཨརྒྷཾ་པྲ་ཏཱིཙྪ་ཡེ་སྭཱཧཱ། པཱ་དྱཾ་པྲ་ཏཱིཙྪ་ཡེ་སྭཱཧཱ། ཨོཾ་བཛྲ་པུཥྤེ་ཨཱཿཧཱུྃ།
ནས།
ཨོཾ་བཛྲ་ནཻ་ཝི་ཏེ་ཨཱཿཧཱུྃ།
ཞེས་པས་སོ་སོའི་ཕྱག་རྒྱ་དང་བཅས་པས་མཆོད།
དཀོན་མཆོག་གསུམ་ལ་བདག་སྐྱབས་མཆི། །
ནས།
འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །
ཅེས་པའི་བར་ལན་གསུམ་གྱིས་བྱང་ཆུབ་མཆོག་ཏུ་སེམས་བསྐྱེད།
སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག སྡུག་བསྔལ་མེད་པའི་བདེ་བ་དམ་པ་དང་མི་འབྲལ་བར་གྱུར་ཅིག ཉེ་རིང་ཆགས་སྡང་དང་བྲལ་བའི་བཏང་སྙོམས་ལ་གནས་པར་གྱུར་ཅིག
ཞེས་ཚད་མེད་བཞི་བསྒོམ།
ཨོཾ་ཤུ་ནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ། སྟོང་པའི་ངང་ལས་ནམ་མཁའི་ཁམས་སུ་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་སྔོན་པོ་ཡོངས་སུ་གྱུར་པ་ལས་སྣ་ཚོགས་རྡོ་རྗེ་རབ་ཏུ་འབར་བ་ཧཱུྃ་གིས་མཚན་པ་དེ་ལས་འོད་ཟེར་འཕྲོས་པས་རྡོ་རྗེ་ས་གཞི། རྭ་བ། དྲྭ་བ། གུར་དང་བཅས་པའི་ཕྱི་རོལ་ཀུན་དུ་ཡེ་ཤེས་ཀྱི་མེ་འབར་བའི་བསྲུང་བའི་འཁོར་ལོར་གྱུར། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱཧཱ། དེའི་ནང་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་དབུས་སུ་པདྨ་དམར་པོ་འདབ་མ་བརྒྱད་པའི་ལྟེ་བ་ལ་གནས་པའི་རོའི་སྙིང་གར་རཾ་ལས་ཉི་མའི་དཀྱིལ་འཁོར་གྱི་དབུས་སུ་ཧྲཱིཿདམར་པོ་ལས། ཨུཏྤ་ལ་དམར་པོའི་ལྟེ་བར་ཧྲཱིཿདམར་པོས་མཚན་པ་དེ་ལས་འོད་ཟེར་དམར་པོ་འཕྲོས། འཕགས་པ་མཆོད་སེམས་ཅན་གྱི་དོན་བྱས་ཚུར་འདུས་ཧྲཱིཿལ་ཐིམ། དེ་ཡོངས་སུ་གྱུར་པ་ལས་བདག་ཉིད་རྗེ་བཙུན་མ་ཀུ་རུ་ཀུལླེ་ཡེ་ཤེས་ཀྱི་སྐུ་ཅན། ཞལ་གཅིག་ཕྱག་བཞི་མ། ལང་ཚོ་ཕུན་སུམ་ཚོགས་པ་ལོ་བཅུ་དྲུག་ལོན་པའི་རྣམ་པ་ཅན། རྒྱ་སྐྱེགས་ཀྱི་མེ་ཏོག་ལྟར་དམར་ཞིང་སྣུམ་པ་ཞལ་མཆེ་བ་གཙིགས་ཤིང་ལྗགས་འདྲིལ་བ། དམར་ལ་ཟླུམ་པའི་སྤྱན་གསུམ་གཡོན་དུ་གཡོ་བ། དབུ་སྐྲ་ཁམས་སེར་གྱེན་དུ་བརྫེས་པ། རྒྱལ་བ་རིགས་ལྔའི་རང་བཞིན་གྱི་ཐོད་པ་སྐམ་པོ་ལྔས་བརྒྱན་ཅིང་། རློན་པ་ལྔ་བཅུའི་དོ་ཤལ་འཕྱང་བ། རྩ་བའི་ཕྱག་གཉིས་ཀྱིས་ཨུཏྤལ་དམར་པོའི་མྱུ་གུའི་མདའ་མེ་ཏོག་ཁ་བྱེ་ལ་ཁད་པ་མདེའུའི་ཚུལ་དང་། ཨུཏྤལ་དམར་པོའི་གཞུ་གཞུ་རྒྱུད་དང་སྦྱར་ཏེ་རྣ་བའི་དྲུང་དུ་འགེངས་པ་གཡས་འོག་མས་ཨུཏྤལ་དམར་པོའི་ལྕགས་ཀྱུ་དང་། གཡོན་འོག་མས་ཨུཏྤལ་དམར་པོའི་ཞགས་པ་བསྣམས་པ། ཆུ་འཛིན་དང་འོ་འཛིན་རབ་ཏུ་རྒྱས་པ། རུས་པའི་རྒྱན་ལྔ་དང་རིན་པོ་ཆེས་བརྒྱན་པ། སྟག་ལྤགས་གསར་པའི་ཤམ་ཐབས་ཅན། ཁྲོ་བ་དང་གེགས་པའི་ཉམས་ཅན། ཞབས་གཡས་བསྐུམ་ཞིང་གཡོན་བརྐྱངས་པའི་སྐྱིལ་ཀྲུང་ཕྱེད་པའི་གར་སྟབས་ཀྱིས་འགྱིང་ཞིང་། ཆགས་པའི་ཉམས་ཀྱིས་བཞུགས་པ། དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། སྙིང་ག་ནས་ཉི་མ་ལ་གནས་པའི་ཨུཏྤལ་དམར་པོའི་བར་ཉི་མའི་དབུས་སུ་ཧྲཱིཿདམར་པོ། དེ་ལས་འོད་ཟེར་འཕྲོས་པས། ལྷོ་ཕྱོགས་ཀྱི་རི་ཀུ་རུ་ཀུལླེའི་ཕུག་ནས་རྗེ་བཙུན་བཅོམ་ལྡན་འདས་མ་ཀུ་རུ་ཀུལླེ་ལ་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བ་ཨོཾ་བཛྲ་ས་མཱ་ཛཿ
ཞེས་རྡོ་རྗེ་བསྡུ་བའི་ཕྱག་རྒྱས་སྤྱན་དྲངས།
ཤྲཱི་ཀུ་རུ་ཀུལླེ་མཎྜལ་ས་པཱ་རི་ཝཱ་ར་ཨརྒྷཾ་པྲ་ཏཱིཙྪ་ཡེ་སྭཱཧཱ།
ཞེས་སོགས་ཀྱིས་གོང་ལྟར་མཆོད།
ཛཿཧཱུྃ་བཾ་ཧོཿ གཉིས་སུ་མེད་པར་ཐིམ།
དམ་ཚིག་གི་ཕྱག་རྒྱ་ཨུཏྤལ་ལའི་ཚུལ་དུ་་་་་་ཆག་ལོ་གསུམ་པས་མཛད་པའི་བསྙེན་སྒྲུབ་ཀྱི་མན་ངག་ལས། ཨུཏྤ་ལའི་ཕྱག་རྒྱ་ནི། ལག་པ་ཐལ་མོ་སྦྱར་ལ། མཐེའུ་ཆུང་བསྣོལ། གུང་མོ་གཉིས་རྩེ་སྦྱར། མིང་མེད་གཉིས་ནང་དུ་བཀུག མཛུབ་མོ་གཉིས་གུང་མོའི་རྒྱབ་ཏུ་སྦྱར། མཐེ་བོང་གཉིས་ནང་དུ་གུང་མོ་ལ་སྦྱར་བའོ། །
ཨོཾ་ཀུ་རུ་ཀུལླེ་ཧྲཱིཿསྭཱཧཱ།
ཞེས་ལན་གསུམ་གྱིས་བརྟན་པར་བྱས།
སླར་ཡང་ཧྲཱིཿལས་འོད་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ
ས་སྤྱན་དྲངས།
ཨོཾ་སརྦ་ཏ་ཐཱ་ག་ཏ་པཉྩ་ཀུ་ལ་ས་པཱ་རི་ཝ་རི་ཨརྒྷཾ་པྲ་ཏཱིཙྪ་ཡེ་སྭཱཧཱ། ཤཔྟ
འི་བར་མཆོད།
བྱང་ཆུབ་རྡོ་རྗེ་སངས་རྒྱས་ལ། །མཆོད་ཆེན་ཇི་ལྟར་སྩལ་བ་ལྟར། །བདག་ཀྱང་བསྐྱབ་པའི་དོན་གྱི་ཕྱིར། །ནམ་མཁའི་རྡོ་རྗེས་དེང་བདག་སྩོལ། །ཨོཾ་ཨ་བྷི་ཥཱིཉྩ་ཏུ་མཾ་སརྦ་ཏ་ཐཱ་ག་ཏ།
ཞེས་གསོལ་བ་བཏབ་པས།
སངས་རྒྱས་རྣམས་ནི་ཐམས་ཅད་ཀྱི། །གསང་གསུམ་གནས་ལས་བྱུང་བ་ཡི། །ཁམས་གསུམ་ཀུན་གྱིས་ཕྱག་བྱས་པ། །རྡོ་རྗེའི་དབང་བསྐུར་ཆེན་པོར་སྦྱིན། །ཨོཾ་བཛྲི་བྷ་བ་ཨ་བྷི་ཥཱིཉྩ་ཧཱུྃ། ཡེ་ཤེས་ཀྱི་བདུད་རྩི་ལྔའི་ཆུས་གང་བའི་བུམ་པའི་དབང་བསྐུར། སྐུ་གང་དྲི་མ་དག དབང་བཞི་ཐོབ། ཆུ་ལྷག་མ་ཡར་ལུད་པ་ལས་འོད་དཔག་མེད་པས་དབུ་བརྒྱན་
པར་བསམས།
ཨོཾ་ཨཱཿཧཱུྃ་ཧ་ཧོ་ཧྲཱིཿ
ཞེས་ལན་གསུམ་གྱིས་བདུད་རྩི་བྱིན་བརླབས།
ཨོཾ་ཨཱཿཧཱུྃ།
བདུད་རྩི་གཡོན་པའི་མཐེབ་སྲིན་གྱིས་བླང་ལ་ལྕེ་ཐོག་ཏུ་གཞག་པའམ། གཞག་པར་བསམ་ལ། རང་གི་ལྗགས་ཧཱུྃ་ལས་བྱུང་བའི་རྡོ་རྗེ་དཀར་པོའི་སྦུ་གུས་མྱངས་པས་ལུས་ཐམས་ཅད་བདེ་བས་ཚིམ་པར་མོས། རང་གི་ཐུགས་ཀའི་ས་བོན་ལས་ལྷ་མོ་བརྒྱད་སྤྲོས་སྟེ། རང་གི་བྱང་ཆུབ་ཀྱི་སེམས་ལ་སོགས་པས་མཆོད་པར་བསམ་ལ།
དཀར་མོ་རི་དྭགས་མཚན་མ་འཛིན། །ཆོམ་རྐུན་བདུད་ལས་རྒྱལ་བའི་སྣོད། །རོ་ལངས་མ་ནི་ཆུ་ལག་མ། །གྷསྨ་རི་ནི་སྨིན་འཛིན་ཅིང་། །པུཀྐ་སི་ནི་རྡོ་རྗེའི་ལག །དེ་བཞིན་རི་ཁྲོད་མ་རོ་འཛིན། །གདོལ་པ་མོ་ནི་ཅང་ཏེའུ་བརྡུང་། །འདི་རྣམས་ཀྱི་ནི་གཙོ་བོ་མཆོད། །འདོད་ཆགས་ཆེན་པོ་རྗེས་ཆགས་པ། །གཡུང་མོས་སྐུ་ལ་འཁྱུད་པ་ཉིད། །
ཅེས་པས་མཆོད།
རྡོ་རྗེ་དཔག་མེད་རྒྱལ་པོ་ཆེ། །མི་རྟོག་རྡོ་རྗེ་ནམ་མཁའ་འཛིན། །འདོད་ཆགས་ཕ་རོལ་ཕྱིན་པ་ཉིད། །པདྨ་མཁའ་འགྲོར་ཕྱག་འཚལ་བསྟོད། །
ཅེས་དང་།
བརྩེ་བས་རྗེས་ཆགས་པདྨ་རཱ་གའི་མདོག །ཞལ་གཅིག་ཕྱག་བཞི་ཞབས་གཉིས་མཛེས་པའི་སྐུ། །ཡེ་ཤེས་མདའ་གཞུ་ཨུཏྤལ་ལྕགས་ཀྱུ་འཛིན། །རྗེ་བཙུན་རིག་བྱེད་མ་ལ་ཕྱག་འཚལ་ལོ། །
ཞེས་པས་བསྟོད།
ལྷ་མོ་རྣམས་རང་གི་སྙིང་ཁར་ཐིམ་པར་བསམ་ལ། བདེ་སྟོང་གཉིས་སུ་མེད་པའི་ཡེ་ཤེས་ཀྱི་ངང་དུ་སེམས་འཛིན་མེད་དུ་ཇི་ཙམ་གནས་ཀྱི་བར་དུ་མཉམ་པར་གཞག
ཡི་གེ་སྔག་པར་སྤངས། །སྒྲ་དང་ཐིག་ལེ་བསམ་དུ་མེད། །འདི་ནི་མཆོག་ཏུ་བདེ་ཆེན་ཉིད། །བདག་མེད་གཞན་ཡང་མེད་པ་ཉིད། །
ཅེས་བསྟོད།
བཟླས་པ་བྱ་བར་འདོད་པས།
རང་གི་སྙིང་གའི་ཧྲཱིཿདམར་པོའི་མཐར་མདུན་ནས་བརྩམས་ཏེ་གཡས་བསྐོར་དུ། ཨོཾ་ཀུ་རུ་ཀུལླེ་ཧྲཱིཿསྭཱཧཱ། ཞེས་པས་ཡི་གེ་བརྒྱད་པའི་སྔགས་ཕྲེང་བ་ལྟར་དམར་ཞིང་མར་མེ་ལྟར་འོད་འབར་བ་ལ་སེམས་རྩེ་གཅིག་ཏུ་གཏད་ནས་ཀློག་པའི་ཚུལ་དུ་བཟླས་པར་བྱའོ། །
སྐབས་འགའ་རེར་འདི་ལྟ་བུའི་སྔགས་ཕྲེང་ལས་འོད་ཟེར་དམར་པོའི་ཚོགས་ཕྱོགས་བཅུར་སྤྲོས་པས་སངས་རྒྱས་དང་བྱང་ཆུབ་སེམས་དཔའ་རྣམས་ཐུགས་གཉིས་སུ་མེད་པའི་ཡེ་ཤེས། ཉན་ཐོས་དང་རང་རྒྱལ་འཇིག་རྟེན་པ་ཐམས་ཅད་དང་ནོར་བུ་རིན་པོ་ཆེ་ལ་སོགས་པ་སྣོད་བཅུད་ཀྱི་ཡོན་ཏན་ནུས་པ་དང་དཔལ་འབྱོར་ལེགས་ཚོགས་ཐམས་ཅད་འོད་དམར་པོའི་རྣམ་པར་བསྡུས་ནས་རང་ལ་ཐིམ་པས། ཁམས་གསུམ་དབང་དུ་འདུས་ཤིང་ཡོན་ཏན་ཐམས་ཅད་འཕེལ་ཞིང་རྒྱས་པར་བསམ་ལ་བཟླ། དམིགས་བྱ་ཆེད་དུ་གཏད་པ་ཡོད་ན། ཧྲཱིཿཡིག་སྔགས་ཕྲེང་དང་བཅས་པ་ལས་འོད་ཟེར་དམར་པོ་ཕྱོགས་བཅུར་འཕྲོས་པའི་སྣ་ལ་ཀུ་རུ་ཀུལླེའི་སྐུའི་ཚོགས་དཔག་ཏུ་མེད་པ་ཉི་ཟེར་གྱི་རྡུལ་ལྟར་འཕྲོས་པས་བསྒྲུབ་བྱ་གང་ཡིན་པ་དེ་ལྕགས་ཀྱུས་སྙིང་གར་བཏབ། མགྲིན་པར་ཞགས་པས་བཅིངས། འོད་དམར་པོའི་དྲྭ་བར་བཅུག་ནས་རང་གི་རྐང་པའི་དྲུང་དུ་འགྱེལ་སྟབས་སུ་བཞག་པས་རང་སེམས་དང་། དེའི་སེམས་དབྱེར་མེད་དུ་འདྲེས་ཤིང་། མྱུར་བུར་ལ་སོགས་རྐྱེན་བརྒྱད་སྤངས་ཏེ། ཙནྡན་དམར་པོའི་འཕྲེང་བ་འཛིན་པས་བཟླ་བར་བྱའོ། །དེ་ཡང་རྒྱུན་དུ་ཅི་རིགས་པ་ཐུན་རེ་ལ་བཟླ་བའམ་བསྙེན་པ་དངོས་ལ་ནི་ཐུན་བཞིར་བཅད། ཐུན་གྱི་དངོས་གཞི་ལ་མི་ཚིག་གིས་བར་མ་ཆོད་པར་དམིགས་པ་གོང་མ་གཉིས་གང་རུང་དང་ལྡན་པའི་འབུམ་ཕྲག་བརྒྱད་དམ། སུམ་ཅུ་རྩ་གཉིས་ཀྱི་བར་དུ་བཟླ་བར་བྱའོ། །བཟླས་པའི་མཐར།
བདེ་བར་གཤེགས་པ་རྣམས་ཀྱིས་
སོགས་འདོད་གསོལ་སྤྱི་འགྲེ་ལྟར།
རང་གི་སྙིང་ག་ནས་འོད་ཟེར་འཕྲོས་པས་གདན་འོད་ཟེར་གྱི་རྣམ་པར་གྱུར་རང་ལ་ཐིམ།
ཞེས་བརྗོད། ཚོམ་བུ།
ཨ་མྲྀ་ཏ
ས་བསང་།
སྭ་བྷཱ་ཝ
ས་སྦྱངས།
ནམ་མཁའི་ཁམས་སུ་
ཞེས་པ་ནས།
དེ་ཡོངས་སུ་གྱུར་པ་ལས།
ཞེས་པའི་བར་གོང་བཞིན་ལ།
རྗེ་བཙུན་མ་ཀུ་རུ་ཀུལླེ།
ཞེས་པ་ནས།
གཉིས་སུ་མེད་པར་ཐིམ་
ཞེས་པའི་བར་གོང་བཞིན། དམ་རྒྱ་ལ་བརྟན་བྱེད་རྣམས་མི་དགོས། དབང་བསྐུར་རྒྱས་འདེབས་རྣམས་གོང་བཞིན་བྱས་ལ། མཆོད་པ་བྱིན་རླབས་གནས་ཡོ་ལྟར་དང་། མཚན་སྔགས་ཆུ་བཞིའི་སྔགས་དང་། པུཥྤེ་པྲ་ཏཱིཙྪ་ཡེ་སྭཱཧཱ། ཞེས་སོགས་ཉེར་སྤྱོད་རོལ་མོ་དང་སྔགས་རྣམས་སྦྱར། མཐར་དྲིལ་བསིལ། མཚན་སྔགས་ལ་ཁྲུས་བུམ་སྦྱར་བའི་ནང་མཆོད།
དཀར་མོ་རི་དྭགས།
སོགས་ཡིད་བྱུང་དང་བསྟོད་པ་དྲིལ་བསིལ་གཏོར་མ་བསངས་སྦྱངས་གོང་བཞིན་དང་།
ཨོཾ་ཨཱཿཧཱུྃ་ཧ་ཧོ་ཧྲཱིཿ
ལན་གསུམ་གྱིས་བྱིན་གྱིས་བརླབས།
ཨོཾ་ཀུ་རུ་ཀུལླེ་ཧྲཱིཿས་པཱ་རི་ཝཱ་ར་ཨི་དཾ་བ་ལིངྟ་ཁ་ཁ།
ཞེས་པས་ལན་གསུམ་པད་སྐོར་སྔོན་དུ་འགྲོ་བས་རྡོ་རྗེ་ཐལ་མོ་ཁ་ཕྱེ་བའི་མཐར་སེ་གོལ་གཏོགས་པ་དང་བཅས་པར་བྱས། ཕྱི་ཡིད་བྱུང་གི་མཆོད་པ་དང་། བསྟོད་པ་གོང་བཞིན།
རང་གི་སྙིང་གའི་སྔགས་ཕྲེང་ལས་འོད་ཟེར་དམར་པོ་འཕྲོས་པས་མདུན་བསྐྱེད་ལ་ཕོག་པས་ཐུགས་རྒྱུད་བསྐུལ་
བར་བསམ། བཟླས་པ་བྱ་བའམ། ཨཱ་ནནྡའི་རྗེས་གནང་གི་ཡི་གེ་ལས་མ་བཤད་པས་མ་བྱས་ཀྱང་ཆོག སློབ་མ་རྣམས་ཁྲུས་བྱས་ཕྱག་དང་འཇུག་པའི་ཡོན་ཕུལ་ཏེ་སྙིམ་པ་མེ་ཏོག་དང་བཅས་པས་ཐལ་མོ་སྦྱར་ནས། རིམ་གྱིས་གྲལ་ལ་འཁོད། སློབ་དཔོན་གྱིས་སེམས་བསྐྱེད་གསལ་བཏབ་ལ།
དེ་ལ་འདིར་སྔོན་གྱི་དུས་སུ་རྒྱལ་པོ་ལྷན་ཅིག་སྐྱེས་པའི་རོལ་པ་ཞེས་བྱ་བ། རྒྱལ་ཆེ་ཞིང་མཐོ་བ་གཅིག་ཡིན་སྐད། དེ་ལ་འབངས་འཁོར་གཡོག་དང་བཙུན་མོ་མང་པོ་ཡོད་པ་ལས། བཙུན་མོ་གནང་ཆེན་མ་དེའི་རྩ་རུ་རྒྱལ་པོ་འཁོར་དུ་མ་འདོད་པ་ལས། བཙུན་མོ་དེས་རང་གི་འཁོར་གཡོག་ལ་རྒྱལ་པོ་འགུགས་པའི་རིག་པ་ཚོང་འདུས་སུ་སོང་ལ་ཚོལ་ལ་ཤོག་ཅེས་བསྒོས་པས་བྲན་མོ་དེས་ཚོང་འདུས་རྣམས་དང་། བྱེ་བྲག་ཏུ་སྐུད་པ་འཚོང་བའི་ཚོང་འདུས་སུ་ཕྱིན་པས། བུད་མེད་སྨུག་མོ་མཛེས་མ་ཞིག་ལ་དྲིས་པས། དེ་འདྲའི་རིག་པ་ཡོད་ཟེར་བསྙད། བུད་མེད་དེའི་ཞབས་ལ་འཇུས་ནས་རྗེས་སུ་འཛིན་པར་ཞུས་པས། དེའི་གསུང་གིས། གང་དམིགས་པ་དེ་ལ་འདི་བྱིན་གསུངས་ནས་ཟ་རྒྱུའི་རིགས་གཅིག་བསྐུར་བས། དེས་བཙུན་མོ་ལ་གཏད་དེ་སྔར་བཞིན་སྐད་པས། བཙུན་མོ་དེའི་བསམ་པ་ལ། འདི་ལྟ་བུ་རྒྱལ་པོ་ལ་དྲངས་ན་མ་ལེགས་དོག་ཡོད་སྙམ་ནས། མ་དྲངས་པར་ཕོ་བྲང་གི་རྩ་བ་ལ་མཚོ་ཅིག་ཡོད་པ་ལ་བསྐུར་བས། དེའི་ནུབ་མོ་ནས་མཚོ་དེ་ལ་ཡོད་པའི་ཀླུའི་རྒྱལ་པོ་བཙུན་མོའི་རྩར་བྱུང་ནས། རྩེ་ཞིང་དགའ་མགུར་སྤྱོད་པ་ལས། དུས་སུ